Äripäeva hinnangul kaotasid eestlastest  väikeinvestorid Vene börsikrahhi tõttu kahe päevaga vähemalt 200 miljonit krooni. Kokku on investorid erinevate fondide vahendusel paigutanud Venemaale üle miljardi krooni.    "Venemaal on asi tõsine," ütles aktiivne väikeinvestor Arno Kirt. Ta kinnitab, et on investeerinud Venemaale Hansapanga fondide kaudu, kuid praegu veel Vene börsilt lahkumisele ei mõtle.    "Kui Ameerika finantskriisi mõju on ülemaailmne, ei saanud see ka Venemaast mööda minna. Ning poliitiline olukord teeb Venemaa  haavatavamaks," rääkis ta ja lisas, et kui nafta hind enam oluliselt ei lange, on trumbid jälle Venemaa käes.    "Ükskord pöörab Vene väärtpaberiturg niikuinii tõusule, kas kahe või kolme aasta pärast," lausus Kirt.